C 205/34
SL
Uradni list Evropske unije
20.5.2022
četrtek 11. novembra 2021
40. opozarja na povezavo med kriminalom na področju intelektualne lastnine ter organiziranim mednarodnim kriminalom in hudimi oblikami mednarodnega kriminala; zato pozdravlja odločitev Sveta, da se kršitve pravic intelektualne lastnine ponovno uvrstijo na seznam prednostnih nalog EU na področju boja proti kriminalu v okviru Evropske večdisciplinarne platforme proti grožnjam kriminala za naslednji cikel 2022–2025, in poziva Komisijo, naj jih ohrani na tem seznamu in okrepi čezmejno sodelovanje med nacionalnimi organi, Uradom Evropske unije za intelektualno lastnino, Europolom, Agencijo Evropske unije za pravosodno sodelovanje v kazenskih zadevah (Eurojust) in Evropskim uradom za boj proti goljufijam (OLAF);
41. pozdravlja dejstvo, da namerava Komisija pripraviti zbirko orodij EU za boj proti ponarejanju, da bi izboljšala sodelovanje med imetniki pravic, javnimi organi, organi preprečevanja, odkrivanja in preiskovanja kaznivih dejanj na nacionalni ravni in ravni EU ter posredniki, in sicer z dodatno pojasnitvijo vlog in odgovornosti, da bi olajšala učinkovito izmenjavo informacij in podatkov med ključnimi akterji, spodbujala uporabo novih orodij in se spopadala z dejavnostmi ponarejanja; poziva Komisijo, naj sprejme konkretne ukrepe za spremljanje namernih kršitev pravic intelektualne lastnine, tudi kadar se kršitve uporabljajo v slabi veri kot namerna trgovinska strategija, ter naj si prizadeva za večji nadzor in čezmejno sodelovanje med carinskimi agencijami v okviru boja proti uvozu ponarejenih izdelkov; poziva Komisijo, naj razmisli o oblikovanju podobnega nabora orodij EU za boj proti drugim kršitvam pravic intelektualne lastnine;
42. poudarja, da bi bilo treba tudi v šolah dolgoročno izobraževati o intelektualni lastnini, ponarejanju in piratstvu, da bi spremenili trend pripravljenosti za uporabo blaga in storitev, ki kršijo pravice intelektualne lastnine; zato poziva države članice, naj sodelujejo z Uradom Evropske unije za intelektualno lastnino pri izvajanju kampanj ozaveščanja, tudi na področju 3D-tiskanja; opozarja, da lahko tehnologija 3D-tiskanja sproži določene pravne pomisleke v zvezi z vsemi področji prava intelektualne lastnine, kot so avtorske pravice, patenti, modeli, tridimenzionalne blagovne znamke in geografske označbe;
43. poziva Komisijo, naj še naprej varuje pravice intelektualne lastnine in spodbuja njihovo uveljavljanje v državah, ki niso članice EU, tudi s povečanjem financiranja ciljno usmerjenih programov EU za tehnično sodelovanje in krepitev zmogljivosti, kot so trije ključni programi sodelovanja na področju intelektualne lastnine s Kitajsko, jugovzhodno Azijo in Latinsko Ameriko, ki sedaj potekajo, ter skupno partnerstvo z afriško celino za spodbujanje boljšega ustvarjanja in upravljanja intelektualne lastnine ter s podpiranjem režimov intelektualne lastnine, ki spodbujajo lokalni razvoj kmetijstva; v zvezi s tem spodbuja Komisijo, naj na podlagi izkušenj EU pomaga oblikovalcem politik in izvršilnim organom ter jim zagotovi znanje in smernice za izboljšanje zmogljivosti za boj proti kršitvam pravic intelektualne lastnine ter spodbuja izvedljive rešitve, ki bi lahko znatno zmanjšale stroške in poenostavile postopke za pridobitev, ohranjanje in uveljavljanje varstva pravic intelektualne lastnine, ter naj imetnikom pravic posreduje informacije o spremembah v zvezi s kršitvami pravic intelektualne lastnine in dobavi ponarejenega blaga;
Novi izzivi pri oblikovanju politike na področju intelektualne lastnine
44. poudarja, da je varstvo intelektualne lastnine, povezano s tehnologijami umetne inteligence, pomembno in bi ga bilo treba ustrezno upoštevati ter da so kljub temu, da veljavna pravila o patentnem varstvu računalniško izvedenih izumov morda zajemajo tehnologije umetne inteligence, potrebna jasna merila za varstvo izumov, ustvarjenih s pomočjo tehnologij umetne inteligence; zato poziva Komisijo, naj v sodelovanju z Evropskim patentnim uradom in Uradom Evropske unije za intelektualno lastnino zagotovi pravno varnost na tem področju in pozorno spremlja to vprašanje na mednarodni ravni v okviru Svetovne organizacije za intelektualno lastnino;
45. spodbuja države članice, naj nemudoma in na način, ki bo odražal dogovor sozakonodajalcev o izboljšanju varstva, ki ga zagotavlja direktiva o avtorskih pravicah, prenesejo določbe te direktive in dovolijo izjeme, kot sta dostop do spletnega izobraževanja in digitalizirana kulturna dediščina; poziva Komisijo, naj spremlja pogodbe s klavzulami o odkupu, da bi zagotovila pravično plačilo ustvarjalcem na podlagi avtorskih pravic; poudarja, da lahko neusklajenost pravil o avtorstvu in lastništvu avtorskih pravic povzroči različne nacionalne rešitve za dela, ustvarjena s pomočjo umetne inteligence;
46. poudarja, da kljub visoki stopnji harmonizacije pravic intelektualne lastnine v Evropi še vedno ni učinkovitega čezmejnega uveljavljanja teh pravic v EU;